कहा- हरदम सीखने को तैयार रहें, मैं भी खुद को हमेशा विद्धार्थी मानता हूं
PM Narendra Modi Rojgar mela Appointment letter प्रधानमंत्री नरेंद्र मोदी आज वीडियो कॉन्फ्रेंसिंग के जरिए रोजगार मेले में करीब 71 हजार चयनित युवाओं को जॉब अपॉइंटमेंट लेटर देने वाले हैं।
केंद्र सरकार की रोजगार मेला स्कीम के तहत प्रधानमंत्री नरेंद्र मोदी ने गुरुवार को 71 हजार युवाओं को अपॉइंटमेंट लेटर जारी किए। अलग-अलग राज्यों से जुड़े इन सभी युवाओं को केंद्र सरकार के विभागों में नौकरी दी गई है। प्रधानमंत्री वीडियो कॉन्फ्रेंसिंग के जरिए कार्यक्रम में शामिल हुए।
PM ने कहा- मैं अपने आप को हमेशा एक विद्यार्थी मानता रहा हूं। मैं कभी ये नहीं सोचता कि मुझे सब कुछ आता है और अब कुछ सीखने की जरूरत नहीं है। आप भी कभी ऐसा मत सोचना कि आप सब कुछ सीख गए हैं। सीखने के लिए हमेशा तैयार रहना।
इस मौके पर पीएम मोदी ने कहा, 6 पॉइंट में पढ़ें...
1. कोरोना ने कई देशों की अर्थव्यवस्था को गिराया, पर हम मजबूत खड़े रहे
आज भारत दुनिया की सबसे तेज रफ्तार से आगे बढ़ने वाली अर्थव्यवस्था है। पूरी दुनिया कोविड के बाद मंदी से जूझ रही है, ज्यादातर देशों की अर्थव्यवस्था लगातार गिरती जा रही है। बावजूद इसके दुनिया भारत को एक चमकते बिंदु की तरह देख रही है।
2. स्टार्टअप ने 40 लाख से ज्यादा नौकरियां पैदा की हैं
आज युवाओं के सामने कई ऐसे सेक्टर खुल गए हैं जो 10 साल पहले युवाओं के सामने उपलब्ध ही नहीं थे। स्टार्टअप का उदहारण हमारे सामने है। इसे लेकर आज भारत के युवाओं में जबरदस्त उत्साह है। एक रिपोर्ट के अनुसार, स्टार्टअप ने 40 लाख से ज्यादा डायरेक्ट और इन-डायरेक्ट जॉब क्रिएट की हैं। ऐसा ही ड्रोन सेक्टर भी है। वहीं, बीते 8-9 सालों में देश के स्पोर्ट्स सेक्टर का भी कायाकल्प हो गया है।
3. आत्मनिर्भर भारत अभियान के तहत सैटेलाइट भी देश में बन रहीं
'आत्मनिर्भर भारत अभियान' की सोच और अप्रोच स्वदेशी अपनाने और 'वोकल फॉर लोकल' से कहीं ज्यादा है। यह गांव से लेकर शहरों तक, भारत में रोजगार के करोड़ों अवसर पैदा करने वाला अभियान है। आज आधुनिक सैटेलाइट से लेकर सेमी हाई स्पीड ट्रेन तक भारत में ही निर्मित हो रही हैं। 2014 से पहले के समय में रेलवे लाइन को इलेक्ट्रिफाई करने में 7 दशक का समय लगा था। 2014 के बाद हमने 9 साल में 40 हजार से लंबी रेलवे लाइन को इलेक्ट्रिफाई किया।
4. डिफेंस इक्विपमेंट भी देश में ही बनाए जाएंगे
हमारे देश में दशकों तक यह अप्रोच भी हावी रही कि डिफेंस इक्विपमेंट बाहर से ही लाए जा सकते हैं। हम अपने देश के निर्माताओं पर उतना भरोसा नहीं करते थे। हमारी सरकार ने इस अप्रोच को भी बदला। हमारी सेना ने 300 से ज्यादा ऐसे साजो-सामान और हथियारों की लिस्ट तैयार की है, जो अब भारत में ही बनाए जाएंगे और भारतीय इंडस्ट्री से ही खरीदे जाएंगे।
5.टॉय इंडस्ट्री के कायाकल्प ने रोजगार के मौके बढ़ाए
दशकों तक भारतीय बच्चे विदेश से इम्पोर्ट किए खिलौनों से ही खेलते रहे। न तो उनकी क्वालिटी अच्छी थी और न ही वे भारतीय बच्चों को ध्यान में रखकर बनाए जाते थे। हमने आयात होने वाले खिलौने के लिए क्वालिटी पैरामीटर तय किए और अपनी स्वदेशी इंडस्ट्री को बढ़ावा देना शुरू किया। 3-4 वर्ष में ही टॉय इंडस्ट्री का कायाकल्प हो गया और रोजगार के कई नए अवसर तैयार हुए।
6. 9 साल में सरकार ने पहले की अपेक्षा 4 गुना बढ़ाया कैपिटल एक्सपेंडिचर
रोजगार पैदा करने का एक और पक्ष है इन्फ्रास्ट्रक्चर प्रोजेक्ट्स में सरकार की तरफ से किया गया निवेश। जब सरकार कैपिटल एक्सपेंडिचर पर खर्च करती है तो बड़े पैमाने पर रोड, रेलवे, पोर्ट समेत बहुत सी चीजें तैयार हो जाती हैं। देश में 9 साल में कैपिटल एक्सपेंडिचर 4 गुना तक बढ़ गया है। इससे न सिर्फ रोजगार के अवसर बढ़े हैं, बल्कि लोगों की आय भी बढ़ गई है।
रोजगार के मौके बढ़ाने के लिए केंद्र सरकार ने शुरू की नई पहल
रोजगार मेला केंद्र सरकार की ओर से शुरू की गई एक पहल है। सरकार का उद्देश्य है कि इसके जरिए ज्यादा से ज्यादा लोगों को रोजगार दिया जा सके। PMO के मुताबिक देश भर से चयनित युवाओं को भारत सरकार के तहत ट्रेन मैनेजर, स्टेशन मास्टर, सीनियर कमर्शियल सह टिकट क्लर्क, इंस्पेक्टर, सब इंस्पेक्टर, कांस्टेबल, स्टेनोग्राफर, जूनियर अकाउंटेंट, पोस्टल असिस्टेंट, इनकम टैक्स इंस्पेक्टर, टैक्स असिस्टेंट, सीनियर ड्राफ्ट्समैन, जेई/सुपरवाइजर, असिस्टेंट प्रोफेसर, टीचर, लाइब्रेरियन, नर्स, प्रोबेशनरी ऑफिसर्स, पीए, एमटीएस जैसे विभिन्न पदों पर तैनात किया जाएगा।
इससे पहले जनवरी में PM ने 71 हजार बेरोजगारों को अपॉइंटमेंट लेटर दिए थे
प्रधानमंत्री नरेंद्र मोदी जनवरी में देश के 71 हजार युवाओं को रोजगार मेले के तहत जॉब अपॉइंटमेंट लेटर बांटे थे। वीडियो कॉन्फ्रेंसिंग के जरिए कार्यक्रम में पीएम मोदी ने लाभार्थियों से बात भी की थी। पीएम ने लोगों को संबोधित करते हुए कहा था कि ये 2023 का पहला रोजगार मेला है। नए साल की शुरूआत उज्जवल भविष्य की नई उम्मीदों के साथ हुई है।
जिन युवाओं को रोजगार मेले से नौकरी मिली है, उन्हें और उनके परिवार को बधाई देता हूं। आने वाले दिनों में लाखों और परिवारों को सरकारी नौकरी में नियुक्ति मिलने वाली है।बता दें कि पिछले साल दो रोजगार मेलों में पीएम 1 लाख 47 हजार युवाओं को नियुक्ति पत्र दे चुके हैं। पढ़िए पूरी खबर...